Юрась Зянковіч

Юрась (Юрый) Леанідавіч Зянковіч (нар. 31 кастрычніка 1977, Мінск, Беларуская ССР) — беларускі палітык, грамадскі дзеяч, адвакат.

 Біяграфія 
Нарадзіўся ў Мінску ў сям’і Леаніда і Наталлі Зянковічаў. Яго бацькі пераехалі ў Беларусь незадоўга да нараджэння Юрася. Ён быў першым у родзе за больш як 100 год, хто нарадзіўся ў Беларусі. Ягоныя продкі паходзілі з Віцебска, але з’ехалі адтуль ва Украіну ў канцы XIX стагоддзя.

Скончыў матэматычную школу № 50 у Мінску і паступіў на факультэт прыкладной матэматыкі БДУ. Там ён далучыўся да дэмакратычнага руху — уступіў у Задзіночанне беларускіх студэнтаў і Свабодны прафсаюз студэнтаў. Пасля 1-га курса ён вырашыў змяніць профіль навучання і паступіў на юрыдычны факультэт БДУ. Аднак перад самым пачаткам навучальнага года атрымаў паведамленне, што яго залічылі «памылкова». У выніку ён паехаў вучыцца ў Польшчу, дзе вучыўся ў Універсітэце імя Марыі Складоўскай-Кюры ў Любліне і ў Варшаўскім універсітэце. У той жа час ён супрацоўнічаў з беларускімі СМІ — быў карэспандэнтам газеты «Беларускі Рынак» і ўласным карэспандэнтам агенцтва БелТА.

Не скончыўшы навучання, вярнуўся ў Беларусь у 1999 годзе, дзе ўступіў у Партыю БНФ. З таго часу і да 2007 года ён займаўся палітычнай і грамадскай дзейнасцю: узначальваў раённую і абласную арганізацыі Партыі БНФ, абіраўся дэпутатам Мінскага раённага і Ждановіцкага сельскага саветаў, быў кандыдатам у дэпутаты Палаты Прадстаўнікоў Нацыянальнага Сходу.

У 2001—2007 гадах навучаўся завочна на юрыдычным факультэце Украінскай акадэміі банкаўскай справы. Пасля сканчэння навучання эміграваў у ЗША.

Першы час жыў у Дэнверы, працуючы развозчыкам піццы. Затым у 2010 годзе пераехаў у Нью-Ёрк. Там працаваў, у прыватнасці, у газеце «Новае Рускае Слова», а таксама памочнікам адваката. У 2011 годзе паступіў у магістратуру Юрыдычнай школы Універсітэта Фордхэм, якую скончыў у 2012 годзе. У 2013 годзе здаў адвакацкі экзамен у штаце Нью-Ёрк і прыняў адвакацкую прысягу ў лютым 2014 года.

З 2014 года валодае юрыдычным офісам у Ніжнім Манхэтэне, а таксама другім офісам у Дэнверы. Спецыялізуецца на падтрымцы IT-стартапаў, а таксама на іміграцыйным праве.

Жанаты з Аленай Дзенісавец. Пара пражывае стала ў Х’юстане.

 Палітычная дзейнасць 
У 1999-2008 гадах — член Сойма Партыі БНФ, старшыня Мінскай раённай арганізацыі Партыі БНФ. У 2004—2007 гадах в.а. старшыні Мінскай абласной Рады Партыі БНФ і член Управы па пасадзе.

У 2003-2007 гадах — дэпутат Мінскага раённага і Ждановіцкага сельскага саветаў. У прыватнасці, дабіўся надання вуліцы імя Васіля Быкава ў Ждановічах. На сёння гэта адзіная вуліца імя гэтага пісьменніка ў Беларусі.

У 2004 годзе вылучаўся ў дэпутаты Палаты Прадстаўнікоў трэцяга склікання па Мінскай сельскай выбарчай акрузе № 84. Па афіцыйных выніках, набраў 8,5 % галасоў.

У 2016 годзе быў вылучаны Партыяй БНФ па Заслаўскай выбарчай акрузе № 77 у дэпутаты Палаты Прадстаўнікоў. Выбарчая камісія адмовіла ў рэгістрацыі.

30 верасня 2017 года чарговы з’езд Партыі БНФ вылучыў Юрася Зянковіча ў якасці аднаго з двух партыйных кандыдатаў на пасаду прэзідэнта Беларусі. Другім вылучаным кандыдатам стаўся Аляксей Янукевіч.

Юрась Зянковіч узначальвае створаны ў ЗША Інстытут беларускай дэмакратыі — грамадскую арганізацыю, якая ставіць сабе на мэце пашырэнне беларуска-амерыканскага супрацоўніцтва і правядзенне навучання асновам дэмакратыі ў Беларусі.

Таксама ўзначальвае раду Міжнароднага грамадскага камітэта па ўзаемаразуменні і прымірэнні (International Civil Society Committee for Understanding and Reconciliation) — сумесны праект грамадзянскіх супольнасцей Расіі, Украіны і Злучаных Штатаў, які ставіць на мэце прымірэнне расійскага ды ўкраінскага народаў. З боку Украіны сузаснавальнікам камітэта выступіла арганізацыя «Сінергія міра», а з расійскага — Фонд Міра. Арганізацыя таксама атрымала падтрымку ад амерыканскага Інстытута Міра.

Набыў нерухомасць у Мядзельскім раёне, лета 2020 года ён разам з жонкай бавіў у Беларусі. Падчас пратэстаў у жніўні 2020 года быў асуджаны на 10 сутак арышту, які адбываў у ізалятары Мядзельскага РАУС, дзе трымаў галадоўку пратэсту.

У сакавіку 2021 года пісаў пра стварэнне дружын народнай самаабароны, тады ж ён раскрытыкаваў Святлану Ціханоўскую за ініцыятыву перамоў з уладамі. Паводле дадзеных ФСБ Расіі, Ю. Зянковіч пасля кансультацый у ЗША і Польшчы прыбыў у Маскву для сустрэчы з прадстаўнікамі Узброеных сіл Беларусі, каб пераканаць іх удзельнічаць у ваенным перавароце з удзелам мясцовых і ўкраінскіх нацыяналістаў.

Быў затрыманы спецслужбамі 11 красавіка 2021 года ў Маскве. У дачыненні да яго распачата крымінальная справа па частцы 1 артыкула 357 Крымінальнага кодэкса Рэспублікі Беларусь («Змова або іншыя дзеянні, учыненыя з мэтай захопу дзяржаўнай улады»).

5 верасня 2022 года судом Мінскага раёна Ю. Зянковіч быў прысуджаны да 11 гадоў пазбаўлення волі, ягоны тэрмін быў павялічаны ў снежні 2022 і ў жніўні 2024 года. Беларускія праваабарончыя арганізацыі прызналі Зянковіча палітычным зняволеным. Быў вызвалены ў красавіку 2025 года, выехаў з Беларусі.

 Крыніцы 

 Спасылкі 
 Афіцыйны палітычны сайт Юрася Зянковіча 
 Афіцыйны адвакацкі сайт Юрася Зянковіча 
 Вынікі выбараў у Палату Прадстаўнікоў трэцяга склікання 
 Інфармацыя пра вылучаных кандыдатаў у Палату Прадстаўнікоў пятага склікання 


Катэгорыя:Палітыкі Беларусі
Катэгорыя:Палітычныя эмігранты
Катэгорыя:Члены Беларускага народнага фронту
Катэгорыя:Адвакаты паводле алфавіта
Катэгорыя:Адвакаты ЗША
Катэгорыя:Імігравалі ў ЗША з Беларусі
Катэгорыя:Дэпутаты мясцовых саветаў Беларусі 24-га склікання
Катэгорыя:Дэпутаты Мінскага раённага Савета дэпутатаў
Катэгорыя:Асобы, прызнаныя палітычнымі зняволенымі праваабарончым цэнтрам «Вясна»